## Un total de 1.380 centres educatius sostinguts amb fons públics tindran un auxiliar de conversa en anglés per al curs 2025-2026

*** Per primera vegada accedixen a este recurs els 224 centres concertats i les escoles oficials d’idiomes
* L’objectiu és donar suport al professorat per a millorar la competència comunicativa oral en llengua anglesa de l’alumnat i promoure actituds positives respecte a la interculturalitat**

La Conselleria d’Educació, Cultura, Universitats i Ocupació ha publicat en el [Diari Oficial de la Generalitat Valenciana (DOGV)](https://dogv.gva.es/va/resultat-dogv?signatura=2025/23089) la llista definitiva amb els 1.380 centres docents sostinguts amb fons públics que impartixen Educació Primària, ESO, Batxillerat i els centres de Formació de Persones Adultes de titularitat de la Generalitat, que comptaran amb un auxiliar de conversa en llengua estrangera d’anglés en el curs 2025-2026.

El programa d’auxiliars de conversa té com a objectiu donar suport al professorat i desenrotllar la competència comunicativa oral en llengua estrangera de l’alumnat. Així, la seua funció principal és fomentar les destreses orals dels estudiants, a més de promoure actituds positives respecte a la interculturalitat.

Com a novetat, en esta convocatòria han pogut participar també els centres concertats de la Comunitat Valenciana, que se sumaran el pròxim curs als centres públics que disposen d’este recurs.

En concret, del total 1.156 són centres públics i 224 centres concertats. Per províncies, 491 es troben en la província d’Alacant (432 públics i 59 concertats); 695 en la de València (555 públics i 140 concertats); i altres 194 centres estan en la província de Castelló (169 públics i 25 concertats).

A més, també han pogut accedir les escoles oficials d’idiomes. D’esta manera, 4 d’estos centres d’ensenyança de llengües comptaran en el curs 2025-2026 amb auxiliars de conversa en anglés.

**Característiques del programa**

El període d’estada de l’auxiliar de conversa en anglés és el comprés entre l’1 d’octubre de 2025 (excepte situacions excepcionals en les quals podrà ser més tard) i el 31 de maig de 2026.

Hauran d’atendre el centre d’acord amb el calendari lectiu durant 16 hores setmanals. Per la seua part, el centre distribuirà les hores setmanals en 4 o 5 dies consecutius, excepte en casos justificats i sempre d’acord amb les seues necessitats.

L’auxiliar de conversa és assignat a un tutor, preferentment entre els docents que vehiculen continguts en llengua estrangera. Esta figura no es considera personal docent, per la qual cosa haurà de compartir les hores lectives amb el professorat al qual ha sigut assignat i en cap circumstància romandrà només amb l’alumnat ni assumirà responsabilitats que corresponguen al professorat.

**Funcions**

L’objectiu dels auxiliars de conversa és reforçar la interacció oral de l’alumnat en la llengua estrangera per a la qual han sigut seleccionats i mai podran assignar intervencions en una altra llengua estrangera per a la qual no hagen sigut assignats.

Per a fer-ho, tindrà entre les seues funcions col·laborar amb el professorat en l’adquisició per part de l’alumnat de les competències específiques de comprensió, expressió i interacció oral en llengua estrangera; desenrotllar juntament amb el personal docent activitats comunicatives utilitzant exclusivament la llengua estrangera corresponent i actuar com a model de referència de correcció lingüística.

També es coordinaran amb el professorat per a desenrotllar la competència lingüística oral tant en les classes de llengua com en les d’àrees, matèries i mòduls no lingüístics i desenrotllaran activitats que fomenten la motivació i l’interés de l’alumnat per la llengua i la cultura del seu país d’origen mitjançant temes d’actualitat i activitats lúdiques i comunicatives.

Així mateix, tenen entre les seues funcions fomentar la creació d’un ambient plurilingüe i intercultural en el centre, a més de contribuir a la formació de professorat i col·laborar amb ell en l’elaboració de materials didàctics.

Fecha: 26/06/2025